Venstre tenker om tankens kraft
Den Venstre-saken som fikk mest oppmerksomhet i min nyhetsstrøm i helgen var en sponset Facebookpost med et bilde av en grønnkledd Trine Skei Grande i utredende positur. På bildet var det lagt inn følgende sitat: "Vi skal bruke tid og krefter på å forestille oss en verden vi ønsker å skape". Kom ikke og si at Venstre har lave politiske ambisjoner. Her har Norge endelig fått et parti som ikke bare skal la tankens kraft produsere en forestilling, det skal også brukes tid. Og Venstre opererer ikke med slappe mål som en "rettferdig" verden, en "grønn" verden eller en "bærekraftig" verden. Venstre skal la tankene jobbe så lenge de trenger til forestillingen om en verden Venstre ønsker å skape er klar. Kjennskapen til Venstres historie tilsier at det kan ta tid. Spesielt når Skei Grande påpekte at det er "vi" som skal gjøre det. Når det venstreske "vi" skal definere verden er det stor fare for at man ender med et utall parallellsamfunn. At Venstre ikke nøyer seg med Norge, men vil bruke krefter på å finne det bildet de vil skape hele verden i, overrasker heller ikke stort. Vi snakker tross alt om partiet som i mange år ble ledet av Lars Sponheim. For Venstres skyld får man håpe at de husker å drive litt valgkamp i den virkelige, ikke-Venstreskapte verden innimellom det tunge forestillingsarbeidet. Det har vært en stor helg for ambisiøs tale. For mens Skei Grande drev kraftfull høyttenkning om tidkrevende tankeprosesser, sa Morten Harket fra a-ha i et intervju før helgen at a-ha var et avsluttet kapittel. Slikt kan selvfølgelig misforstås. Noen misforsto så grundig at de trodde Harket mente at a-ha skulle gi seg. a-ha-ha-ha-ha-ha lød den lett hånlige latteren fra innsidere i gruppen. Makan til misforståelser. Harket selv sa om bandets mange tilsynelatende avskjeder til VG: – Jeg vil ikke egentlig kalle det vi har hatt for pauser. I min virkelighet er det ikke det. Sett gjennom media, så er det pauser. Men for oss ble det et kreativt grep. Hvor fast det grepet er kan diskuteres, men kreativt er det. Også popartister trenger tid og krefter til å tenke over hvilken verden de kan forestille seg å skape. Hvis ikke Morten Harket stemmer Venstre, er går i hvert fall mine forestillinger om den norske politiske verden i stykker.
Det var tilløp til harking på Venstres landsmøte i helgen.